Voi ni mji mkubwa wa Kaunti ya Taita-Taveta, kusini mwa Kenya. Awali ilikuwa kati ya wilaya sita za Mkoa wa Pwani. Voi inapatikana Magharibi mwa jangwa la Taru, Kusini na Magharibi mwa Mbuga ya Kitaifa ya Tsavo Magharibi iliyo maarufu sana duniani kote. Wakazi walikuwa 45,483 wakati wa sensa ya mwaka 2009. Voi ni soko la bidhaa za kilimo na nyama kutoka milima ya Taita na maeneo mengine jirani. Mji wa Voi una maduka ya jumla, maduka ya rejereja, soko na hoteli kadhaa. Hoteli zinazo hudumia watalii zipo viungani mwa mji. Mashamba ya makonge yapo Magharibi mwa mji. Familia kubwa ya maskota inapatikana kwenya mashamba ya makonge. Voi ina uchumi wa saa ishirini na nne. Kulingana na historia ya wenyeji, jina la mji linatokana na mfanyibiashara muuza watumwa aliyejulikana kama Chifu Kivoi ambaye alifanya makao kwenye kingo za mto Voi takribani karne nne zilizopita. Baadae makazi hayo yalikua kituo cha biashara kwa wenyeji wataita na makabila mengine ikiwemo waarabu. Mji ulianza kukua zaidi mwisho wa karne ya 19 wakati ujenzi wa reli ya Uganda. Watu walipata kazi katika shirika la reli na shamba la makonge.